text: Horsens-spiller brækkede kæben mod OB
  03 april 2013 kl. 22.26
  Mads Agesen har brækket kæben og et kindben og er tvivlsom til AC Horsens kommende superligakampe.
  AC Horsens-forsvareren Mads Agesen måtte søndag opgive at fuldføre superligakampen mod OB, efter at han havde fået en albue i hovedet af fynboernes norske angriber Marcus Pedersen.
  Onsdag fik Agesen så en melding om, hvor galt det var gået.
  - Jeg var igennem en CT-skanning i dag, hvorefter de kunne konstatere, at jeg har et brud på kindbenet og kæbeledet, og i morgen skal jeg ind til en kæbespecialist, der skal vurdere, om jeg må spille eller skal holde en pause.
  - I værste tilfælde kan der blive tale om en operation, siger Mads Agesen til AC Horsens' hjemmeside.
  - Jeg havde slet ikke set det komme, for jeg havde regnet med at begynde med løb i morgen og med at være i truppen til på søndag.
  - Nu må vi se, hvad specialisten siger. Hvis det kun er et spørgsmål om smerter, så spiller jeg selvfølgelig.
  - Lige nu er det lidt ømt, men jeg har ikke hovedpine og kvalme, så jeg er frisk nok, siger han.
  På Twitter får Marcus Pedersen fra OB også et par ord med på vejen.
  - Brækket kæbe og brækket kindben! Tak for lort Marcus P! skriver Agesen, inden han lidt senere trækker i land og slår fast, at han ikke bebrejder nordmanden noget.
  OB vandt søndagens kamp mod AC Horsens med 2-0.
  